KOMISJONI RAKENDUSOTSUS (EL) 2020/590,

24. aprill 2020,

millega muudetakse otsust (EL) 2019/784 seoses sagedusala 24,25–27,5 GHz suhtes kohaldatavate tehniliste tingimuste ajakohastamisega

(teatavaks tehtud numbri C(2020) 2542 all)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,

ning arvestades järgmist:

(1) Komisjoni rakendusotsusega (EL) 2019/784 (2) ühtlustati liidus 24,25–27,5 GHz sagedusala kättesaadavuse ja tõhusa kasutamise olulised tehnilised tingimused selliste maapealsete süsteemide jaoks, millega on võimalik osutada traadita elektroonilise lairibaside teenuseid.

(2) 2019. aasta ülemaailmsel raadiosidekonverentsil (WRC-19) ühtlustati Rahvusvahelise Telekommunikatsiooniliidu raadiosidesektori (ITU-R) raadioeeskirjades tehtud muudatustega sagedusala 24,25–27,5 GHz (edaspidi „26 GHz sagedusala“) kogu maailmas rahvusvahelise mobiilside (IMT) (3) jaoks.

(3) Muudetud raadioeeskirjadega (4) kehtestati väljaspool sagedusala mõõdetava kiirguse ülemaailmsed piirangud (edaspidi „kaitse piirnormid“), mida hakatakse selliste järgmise põlvkonna (5G) maapealsete traadita süsteemide suhtes, mis pakuvad traadita elektroonilise lairibaside teenuseid 26 GHz sagedusalas, kohaldama kahes etapis, et kaitsta (passiivset) Maa-uuringute satelliitside teenistust sagedusalas 23,6–24 GHz (5). Need kaitse piirnormid on leebemad kui ELi ühtlustatud piirnormid (6). Esimese etapi piirnormide kohaldamine liidus peaks tagama 5G-seadmete õigeaegse kättesaadavuse ja lihtsustama investeeringute kiirendamist ühtse turu 5G-taristusse. Teise etapi piirnormid koos nõudega, et traadita juurdepääsuteenuste osutamiseks ei võeta sobivas sagedusvahemikus alla 23,6 GHz kasutusele suure tihedusega maapealseid süsteeme, tagavad (passiivse) Maa-uuringute satelliitside teenistuse ja meteoroloogiliste satelliitteenuste piisava kaitse sagedusalas 23,6–24 GHz.

(4) ITU-R raadioeeskirjade kohaselt esimeses etapis kuni 1. septembrini 2027 kohaldatavad kaitse piirnormid võivad suurendada kahjulike raadiohäirete riski ülemaailmselt toimivate (passiivse) Maa-uuringute satelliitside teenistuse jaoks (nt Copernicuse süsteem ja teatavad meteoroloogilised satelliidid) olenevalt sellest, millises tempos võetakse 26 GHz sagedusalas kasutusele järgmise põlvkonna (5G) maapealsed traadita süsteemid. Seepärast on äärmiselt oluline, et teise etapi kaitse piirnormid hakkaksid kehtima enne 5G massilist kasutuselevõttu liidus, mis peaks eelduste kohaselt algama 2025. aastal (7).

(5) Kui ühtsel turul jätkataks praegu kehtivate rangemate ELi ühtlustatud piirnormide kohaldamist, annaks see (passiivsetele) Maa-uuringute satelliitside teenistustele kogu liidu territooriumil parema kaitse. Kui aga liidus peaks kohaldatama teistsuguseid kaitse piirnorme kui mujal maailmas, eriti juhul, kui need piirnormid oleksid rangemad, võib see mõjutada seadmete kättesaadavust ja valikut, mis omakorda võib mõjuda negatiivselt seadmetega seotud kuludele ja suure läbilaskevõimega (5G) võrkudesse tehtavate investeeringute mahtudele.

(6) WRC-19 resolutsioonis 242, mis on ITU-R raadioeeskirjade lahutamatu osa, tõdeti, et passiivsest sagedusalast 23,6–24 GHz vahetult madalamad sagedused ei ole mõeldud kasutamiseks tihedalt paiknevate mobiilirakendustega. Selline tunnustamine rahvusvahelisel tasandil aitab kaitsta (passiivset) Maa-uuringute satelliitside teenistust kõnealuses sagedusalas lisaks ITU-R raadioeeskirjade alusel sagedusala 26 GHz suhtes kohaldatavatele teise etapi kaitse piirnormidele. Sellised meetmed parandavad (passiivse) Maa-uuringute satelliitside teenistuse kaitset ja ilmaennustuste jaoks vajalike satelliidiandmete kvaliteeti. Selleks ei tohiks liidus võtta kasutusele uusi maapealseid süsteeme, mis suudavad pakkuda elektroonilisi sideteenuseid sagedusalas 22–23,6 GHz. Peale selle võib kaaluda asjakohaseid meetmeid, et tagada (passiivse) Maa-uuringute satelliitside teenistuse kaitse, kui selliseid süsteeme võib väljaspool liitu nimetatud sagedusalas suure tihedusega kasutusele võtta.

(7) Vastavalt otsuse nr 676/2002/EÜ artikli 4 lõikele 2 ja arvestades pakilist vajadust säilitada ühtsel turul õiguskindlus Euroopa Parlamendi ja nõukogu direktiivi (EL) 2018/1972 (8) artikli 54 rakendamiseks palus komisjon Euroopa Postside- ja Telekommunikatsiooniadministratsioonide Konverentsil (CEPT) (9) vastavalt komisjoni poolt CEPTile antud mandaadile töötada välja sageduskasutuse ühtlustatud tehnilised tingimused, mis toetaksid järgmise põlvkonna (5G) maapealsete traadita süsteemide kasutuselevõttu liidus (10) ning hinnata rakendusotsuse (EL) 2019/784 kohaste kaitse piirnormide võimalikku kohandamist ja esitada selle kohta aruanne.

(8) Vastuseks esitas Euroopa Postside- ja Telekommunikatsiooniadministratsioonide Konverents (CEPT) 6. märtsi 2020. aasta kirjas (11) tehnilise sisendmaterjali, milles selgitatakse komisjoni taotluse teatavaid osi ja soovitatakse ka eelistatud lähenemisviisi (passiivse) Maa-uuringute satelliitside teenistuse kaitsmiseks sagedusalas 23,6–24 GHz, võttes arvesse WRC-19 tulemust ja (passiivsete) Maa-uuringute satelliitside teenistuste pikaajalise kaitse vajadust. Eelkõige hõlmab see lähenemisviis varasemat kuupäeva üleminekuks teise etapi piirnormidele, et vältida esimese etapi piirnorme kasutavate 5G-seadmete masstootmise arendamise ohtu, ning nõuet vältida selliste maapealsete süsteemide suure tihedusega kasutuselevõttu, millega on võimalik pakkuda traadita elektroonilise lairibaside teenuseid sagedusalas 22–23,6 GHz.

(9) Seepärast tuleks rakendusotsust (EL) 2019/784 muuta, et säiliks tasakaal 5G juurutamist käsitlevate liidu poliitikameetmete ning Maa atmosfääri ja maapinna seire vahel ja et kinnistuks liidu juhtroll ülemaailmses 5G-seadmete ja -teenuste ökosüsteemis.

(10) Lisaks on CEPT töötanud välja tehniliste vahendite komplekti, (12) et toetada 5G kasutuselevõttu sagedusalas 26 GHz, tuginedes spektri kasutamisele muude lubade andmise režiimide alusel kui individuaalsed kasutusõigused, näiteks üldluba või kombineeritud individuaalne ja üldluba. Selles antakse liikmesriikidele suuniseid mõningate võimalike lahenduste kohta, mida rakendada liikmesriigi tasandil kooskõlas nende kohustustega kõnealuses sagedusalas ning võttes arvesse satelliitside maajaamade jätkuvat kasutuselevõttu Maa-uuringute satelliitside teenistuses, kosmoseuuringute teenistuses (SRS) ja paikse kosmoseside teenistuses (FSS).

(11) Käesolevas otsuses sätestatud meetmed on kooskõlas otsusega nr 676/2002/EÜ loodud raadiospektrikomitee arvamusega,

ON VASTU VÕTNUD KÄESOLEVA OTSUSE:

Artikkel 1 Rakendusotsust (EL) 2019/784 muudetakse järgmiselt. 1) Artikli 2 esimene lõik asendatakse järgmisega: „Liikmesriigid määravad 30. juuniks 2020 sagedusala 24,25–27,5 GHz maapealsete süsteemide jaoks, millega on võimalik pakkuda traadita elektroonilise lairibaside teenuseid, ja muudavad selle mittevälistaval viisil kättesaadavaks vastavalt lisas sätestatud tehnilistele tingimustele.“ 2) Artikli 7 esimene lõik asendatakse järgmisega: „Liikmesriigid esitavad komisjonile 30. septembriks 2020 aruande käesoleva otsuse rakendamise kohta.“ 3) Lisa muudetakse vastavalt käesoleva otsuse lisale.

Artikkel 2 Käesolev otsus on adresseeritud liikmesriikidele.

Brüssel, 24. aprill 2020 Komisjoni nimel komisjoni liige Thierry BRETON

(1) EÜT L 108, 24.4.2002, lk 1.

(2) Komisjoni 14. mai 2019. aasta rakendusotsus (EL) 2019/784 sagedusala 24,25–27,5 GHz ühtlustamise kohta maapealsete süsteemide jaoks, millega on võimalik liidus pakkuda traadita elektroonilise lairibaside teenuseid (ELT L 127, 16.5.2019, lk 13).

(3) Vastavalt (WRC-19 läbivaadatud) ITU-R resolutsioonile 750 Maa-uuringute satelliitside teenistuse (passiivne) ja asjakohaste aktiivsete teenistuste ühilduvuse kohta.

(4) http://www.itu.int/pub/R-REG-RR (2020. aasta väljaanne).

(5) Tugijaamade/lõppjaamade puhul on need järgmised: kuni 1. septembrini 2027 (esimene etapp) –33/–29 dBW/200MHz ja pärast seda (teine etapp) –39/–35 dBW/200MHz.

(6) St rakendusotsuse (EL) 2019/784 lisa tabelites 4 ja 6 nimetatud täiendava baassagedusala piirnormid.

(7) Vt komisjoni teatis „5G Euroopa jaoks: tegevuskava“ (COM(2016) 588 final).

(8) Euroopa Parlamendi ja nõukogu 11. detsembri 2018. aasta direktiiv (EL) 2018/1972, millega kehtestatakse Euroopa elektroonilise side seadustik (ELT L 321, 17.12.2018, lk 36).

(9) 20. detsembri 2019. aasta kiri CEPTile (Elektroonilise Side Komitee, esimene projektimeeskond, dokument ECC PT1 (20)011).

(10) Dokument RSCOM16-40rev3.

(11) CEPTi 6. märtsi 2020. aasta kiri „CEPT response on additional input regarding the impact of the WRC-19 outcome on the harmonised technical conditions for the 26 GHz band“ (Elektroonilise Side Komitee, dokument ECC(20)055).

(12) Nt ECC aruanne nr 317 (eelnõu) „Additional work on 26 GHz to address spectrum use under authorisation regimes other than individual rights of use: Technical toolkit to assist administrations“ (Elektroonilise Side Komitees avaliku konsultatsiooni jaoks heaks kiidetud 6. märtsil 2020).